b'\n_START_ARTICLE_\n\xc4\x8crna roka (Srbija)\n_START_PARAGRAPH_\n\xc4\x8crna roka (srbsko \xd0\xa6\xd1\x80\xd0\xbd\xd0\xb0 \xd1\x80\xd1\x83\xd0\xba\xd0\xb0/Crna Ruka; uradno imenovana Ujedinjenje ili smrt) je bila tajna srbska teroristi\xc4\x8dna organizacija, ustanovljena 6. septembra 1901. Njen voditelj je bil Dragutin Dimitrijevi\xc4\x87-Apis._NEWLINE_\xc4\x8clani so bili predvsem vi\xc5\xa1ji \xc4\x8dastniki srbske vojske, predvsem tisti, ki so junija leta 1903 sodelovali pri dr\xc5\xbeavnem prevratu, po katerem so na oblast namesto Obrenovi\xc4\x87ev pri\xc5\xa1li Kara\xc4\x91or\xc4\x91evi\xc4\x87i._NEWLINE_Njen cilj je bil ustvariti Veliko Srbijo, v kateri bi \xc5\xbeiveli vsi Srbi na Balkanu. Vendar je bilo zato treba destabilizirati Avstro-Ogrsko, da bi si Srbija lahko priklju\xc4\x8dila ozemlja v monarhiji, kjer so \xc5\xbeiveli Srbi (Vojvodina, Bosna in Hrva\xc5\xa1ka). Podpirala je razna gibanja, katerih cilj je bil razpad monarhije. Ena od teh skupin je bila tudi Mlada Bosna. \xc4\x8crna roka je \xc4\x8dlanom Mlade Bosne priskrbela oro\xc5\xbeje in jih moralno in finana\xc4\x8dno podprla v pripravah na atentat na Franca Ferdinanda. Tako je tudi \xc4\x8crna roka vpletena v sarajevski atentat. Vendar njihovo po\xc4\x8detje ni bilo v\xc5\xa1e\xc4\x8d srbski vladi, ki je sicer podpirala njene cilje, saj Srbija po balkanskih vojnah ni bila pripravljena na novo vojno. Takratni srbski premier Nikola Pa\xc5\xa1i\xc4\x87 je sicer vedel za na\xc4\x8drtovani atentat 28. junija 1914, a ni ni\xc4\x8d ukrenil. Oblasti so se namre\xc4\x8d bale njene izjemne mo\xc4\x8di in dejstva, da so uporabljali proti nasprotnikom vsa sredstva. Z njo so obra\xc4\x8dunali \xc5\xa1ele med prvo svetovno vojno, dale\xc4\x8d od o\xc4\x8di srbske javnosti. S skupino je leta 1917 obra\xc4\x8dunal regent Aleksander Kara\xc4\x91or\xc4\x91evi\xc4\x87, saj so skupino obto\xc5\xbeili, da je organizirala atentat na regenta in vrhovnega poveljnika srbske vojske. Voditelja Dragutina Dimitrijevi\xc4\x87a in nekaj drugih so obsodili na smrt. Vse so ustrelili na solunskem bojnem polju.'